ชื่อเรื่อง รายงานการพัฒนาและผลการใช้บทเรียนคอมพิวเตอร์ช่วยสอน เรื่อง วันสำคัญของไทย วิชา สังคมศึกษา ศาสนาและวัฒนธรรม สำหรับนักเรียนที่มีความบกพร่องทางร่างกายหรือการเคลื่อนไหวหรือสุขภาพ ชั้นประถมศึกษาปีที่ 3 โรงเรียนศรีสังวาลย์ขอนแก่น

ผู้ศึกษา นางสาวเข็มจิรา ภูพานา

ปีการศึกษา 2560

บทคัดย่อ

 การศึกษาครั้งนี้ มีวัตถุประสงค์เพื่อ 1) สร้างและพัฒนาการสอนด้วยบทเรียนคอมพิวเตอร์ช่วยสอน เรื่องวันสำคัญของไทย ให้มีประสิทธิภาพ 80/80 2)เปรียบเทียบผลสัมฤทธิ์ทางการเรียน เรื่องวันสำคัญของไทย ของนักเรียนก่อนและหลังเรียนด้วยบทเรียนคอมพิวเตอร์ช่วยสอน และ 3)ศึกษาความพึงพอใจของนักเรียนที่มีต่อบทเรียนคอมพิวเตอร์ช่วยสอน กลุ่มเป้าหมายเป็นนักเรียนที่มีความบกพร่องทางร่างกาย หรือการเคลื่อนไหว หรือสุขภาพ ชั้นประถมศึกษาปีที่ 3 โรงเรียนศรีสังวาลย์ขอนแก่น สังกัดสำนักบริหารงานการศึกษาพิเศษ ภาคเรียนที่ 1 ปีการศึกษา 2560 จำนวน 4 คน ซึ่งได้จากการเลือกแบบเจาะจง (Purposive sampling) เครื่องมือที่ใช้ในการศึกษา ได้แก่1)บทเรียนคอมพิวเตอร์ช่วยสอน เรื่องวันสำคัญของไทย 11 เรื่อง 2)แผนการจัดการเรียนรู้ 11 แผน3)แบบทดสอบวัดผลสัมฤทธิ์ทางการเรียน และ 4)แบบวัดความพึงพอใจของนักเรียนที่มีต่อบทเรียนคอมพิวเตอร์ช่วยสอนเรื่อง วันสำคัญของไทย การศึกษาครั้งนี้เป็นการทดลองแบบOne group pretest-posttest design สถิติที่ใช้ในการวิเคราะห์ข้อมูล คือ ค่าเฉลี่ย และส่วนเบี่ยงเบนมาตรฐาน

ผลการศึกษา พบว่า

 1)บทเรียนคอมพิวเตอร์ช่วยสอน เรื่องวันสำคัญของไทย มีประสิทธิภาพ 87.88/85.83ซึ่งสูงกว่าเกณฑ์ที่ตั้งไว้คือ 80/80

 2)ผลสัมฤทธิ์ทางการเรียน วิชาสังคมศึกษา ศาสนาและวัฒนธรรม ของนักเรียนชั้นประถมศึกษาปีที่ 3 หลังจากเรียนรู้ด้วยบทเรียนคอมพิวเตอร์ช่วยสอน เรื่อง วันสำคัญของไทย มีผลสัมฤทธิ์ทางการเรียนสูงขึ้น โดยมีค่าเฉลี่ยของคะแนนก่อนเรียน เท่ากับ 10.25 ส่วนเบี่ยงเบนมาตรฐานเท่ากับ 1.26 คิดเป็นร้อยละ 34.16 และค่าเฉลี่ยของคะแนนหลังเรียนเท่ากับ 26.00ส่วนเบี่ยงเบนมาตรฐานเท่ากับ 0.82 คิดเป็นร้อยละ 86.67

 3)นักเรียนชั้นประถมศึกษาปีที่ 3 มีความพึงพอใจต่อบทเรียนคอมพิวเตอร์ช่วยสอน เรื่องวันสำคัญของไทย ระดับมากที่สุด โดยมีค่าเฉลี่ยของระดับความพึงพอใจ เท่ากับ 4.85 และส่วนเบี่ยงเบนมาตรฐาน เท่ากับ 0.17